“ኢዜማ ዋነኛ ዓላማው በኢትዮጵያ እውነተኛ ዴሞክራሲያዊ ሥርዓት መፍጠር ነው”ፕሮፌሰር ብርሃኑ ነጋ የኢዜማ ፕሬዚዳንት
አዲስ አበባ፡- የኢትዮጵያ ዜጎች ለማህበራዊ ፍትህ ፓርቲ (ኢዜማ) ባለፈው አንድ ዓመት በኢትዮጵያ እውነተኛ ዴሞክራሲያዊ ሥርዓትን ለመፍጠር የሚያግዙ
 ሥራዎችን ሲያከናውን መቆየቱን የፓርቲው ፕሬዚዳንት ፕሮፌሰር ብርሃኑ ነጋ አስታወቁ፡፡ 
የፓርቲው ፕሬዚዳንት ፕሮፌሰር ብርሃኑ ነጋ ከአዲስ ዘመን ጋዜጣ ዝግጅት ክፍል ጋር በተለይ ባደረጉት ቃለ ምልልስ እንደተናገሩት፣ ፓርቲያቸው ኅብረተሰቡን በጊዜያዊ ስሜት እያነሳሳ፤ በውስጥ ያለውን ቅራኔ እያፋፋመ፤ በዛ በሚገኝ ዝና ሥልጣን ላይ የመውጣት ፍላጎት የለውም፡፡ ከዚህ ይልቅ ከምንም በላይ አገሪቱ ወደ ዴሞክራሲያዊ ሥርዓት እንድትሄድ የማድረግ ትልቅ ዓላማን በመያዝ ይህንኑ ዓላማ ለማሳካት እየተንቀሳቀሰ ነው ፡፡ 
የኢዜማ መፈጠር በአጠቃላይ የአገሪቱን ዴሞክራሲያዊ የፖለቲካ ሂደት ለማሳደግ ትልቅ አስተዋፅኦ እንደሚኖረው አመልክተው ፤ በአሁኑ ጊዜ የፓርቲው ትልቁ ጥንካሬ ማን ሥልጣን ላይ ወጣ ? የሚል ሳይሆን ሥልጣን ላይ የሚወጣበት መንገድ እና የጨዋታ ሕጉ ሕጋዊ መሠረት እንዲኖረው የሚያስችል እና የመንግሥት የበላይነትን የሚረጋገጥ የፖለቲካ ሥርዓት ለመፈጠር ትኩረት ሰጥቶ እየተንቀሳቀሰ መሆኑ እንደሆነ አመልክተዋል፡፡ 
‹‹ያለምንም ማጋነን ላለፈው አንድ ዓመት በፓርቲዎች ምስረታ እና የእንቅስቃሴ ሂደት እንደዚህ ሰፊ አገራዊ ድርጅት መመስረት መቻላችን ትልቅ ውጤት ነው›› ያሉት ፕሮፌሰር ብርሃኑ፤ በአገሪቱ ታሪክ ዴሞክራሲያዊነት ቀላል ባለመሆኑ በፓርቲ ደረጃ እንኳ እንቅስቃሴዎችን ዴሞክራሲያዊ ለማድረግ እየሰራን ነው ብለዋል። 
‹‹ፓርቲውን ዴሞክራሲያዊ ማድረግ ከምንም ነገር በላይ ነው›› ያሉት ፕሬዚዳንቱ፤ በተቻለ መጠን ዓይንን ኳሱ ላይ በማድረግ ዴሞክራሲያዊነት ባህል እንዲሆን ሰፊ ሥራ እየተሰራ መሆኑን አመልክተዋል፡፡ በኢትዮጵያ የፓርቲዎች ምስረታ ታሪክ ታይቶ የማይታወቅ ክፍት የሆነ በዕውቀት እና በጥናት የሚያምን፤ ለዴሞክራሲ ፍፁም ቁርጠኛ የሆነ ፓርቲ መመስረት ችለናል የሚል እምነት እንዳላቸውም አስታውቀዋል፡፡ 
በድርጅታቸው ውስጥ እውነተኛ ዴሞክራሲያዊነትን ለመፍጠር በተከናወኑ ሥራዎች በ415 የምርጫ ወረዳዎች የፓርቲ አባላት የራሳቸውን መሪ የሚመርጡበት፤ ለምርጫ የሚወዳደሩትን ራሳቸው የሚመርጡበት አዲስ ባህል እንዲኖር ፤ ወረዳዎች የራሳቸው የፓርቲ ጉባኤ እና የምርምር ቡድን ያላቸው እንዲሆኑ ተደርጓል፤ ዘላቂ
 ለረዥም ጊዜ የሚቆይ የፓርቲ አደረጃጀት እንዲፈጠር ለማድረግ ተሞክሯል፤ ውጤትም ተገኝቶበታል ብለዋል፡፡ 
በየወረዳው በመሄድ ዴሞክራሲያዊ ሥርዓት ሲባል ምን ማለት ነው? ምን ዓይነት የፖለቲካ እና የኢኮኖሚ ሥርዓት መፍጠር ይፈለጋል? በአስተዳደር ደረጃ ወረዳዎች ራሳቸውን ማስተዳደር የሚችሉበትን፤ ከወረዳቸው ሕዝብ ጋር ግንኙነት የሚፈጥሩበትን፤ በአጠቃላይ በፖሊሲ እና በፖሊሲ አቅጣጫ ስምምነት ቢኖርም ዋና ተጠያቂነታቸው ለአካባቢያቸው ለመረጣቸው ሕዝብ እንደሆነ ሥልጠና እና ትምህርት በመስጠት ላይ መሆናቸውን ተናግረዋል፡፡ 
ከብዙ ምሁራኖች ጋር አብሮ በመስራት ከ40 በላይ የፖሊሲ ጥናት በማስጠናት ሰፊ የፖሊሲ መንደፍ ሥራዎች መስራታቸውን ጠቁመው፤ ‹‹ለማጋነን አይደለም፤ ሲጀመር ፓርቲው ለመቶ ዓመታት መቆየት የሚችል የውስጥ መዋቅር እንዲኖር ታስቦ እየተሰራ ነው›› ብለዋል። 
‹‹ሀገራዊ ጉዳዮች ዙሪያ ብዙዎች ብዙ ሲጮሁ ኢዜማ ዝምታን ይመርጣል፤ አይናገርም ›› በሚል ብዙ አለመረዳት አጋጥሞ ነበር ያሉት ፕሮፌሰር ብርሃኑ፤ የፓርቲያቸው ዋና ጉዳይ አገር የሚያተራምሱ ሰዎችን በማየት በኅብረተሰቡ ተወዳጅነትን ለማትረፍ አገር የማተራመስ ተግባርን የመቀላቀል አላማ አይደለም ብለዋል፡፡ ዋነኛ ዓላማቸውም የተረጋጋ አገር እና እውነተኛ ዴሞክራሲያዊ ሥርዓት እንዲፈጠር መሆኑን ሁሉም ሊረዳ እንደሚገባ አሳውቀዋል፡፡ 
ፓርቲው የተመሠረተበትን አንደኛ ዓመት እያከበረ ሲሆን፣ ከኮሮና ወረርሽኝ ጋር በተያያዘ በተፈጠሩ ክልከላዎች ምክንያት፤ ፓርቲው በዓሉን እያከበረ ያለው በቴክኖሎጂ በመታገዝ በዓመት ውስጥ ካከናወናቸው ተግባራት ውስጥ የተመረጡትን ለአባላት በማካፈል፣ ከዚህም ባለፈ የፓርቲው አባላትን ጨምሮ ዜጎች በፓርቲው ዙሪያ ያላቸውን ጥያቄ በኢንተርኔት በማቅረብ በአመራሩ ምላሽ የሚያገኙበት መድረክ አዘጋጅቶ በመተግበር መሆኑ ተጠቁሟል ፡፡አዲስ ዘመን ግንቦት 2/2012
ምህረት ሞገስ